Document ID: 31991D0536

ΑΠΟΦΑΣΗ ΤΗΣ ΕΠΙΤΡΟΠΗΣ της 16ης Οκτωβρίου 1991 περί εισαγωγής από τα κράτη μέλη ορισμένων ζωντανών ζώων και ζωικών προϊόντων προελεύσεως Βουλγαρίας (91/536/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 90/675/ΕΟΚ του Συμβουλίου της 10ης Δεκεμβρίου 1990 περί καθορισμού των γενικών αρχών της οργανώσεως κτηνιατρικών ελέγχων για τα προϊόντα προελεύσεως τρίτων χωρών που εισάγονται στην Κοινότητα (1), όπως τροποποιήθηκε από την οδηγία 91/496/ΕΟΚ (2), και ιδίως το άρθρο 19,
την οδηγία 91/496/ΕΟΚ του Συμβουλίου της 15ης Ιουλίου 1991 περί καθορισμού των γενικών κανόνων για την οργάνωση ελέγχων για τα ζώα προελεύσεως τρίτων χωρών που εισάγονται στην Κοινότητα και για τροποποίηση των οδηγιών 89/662/ΕΟΚ, 90/425/ΕΟΚ και 90/675/ΕΟΚ, και ιδίως το άρθρο 18,
Εκτιμώντας:
ότι με την απόφαση 81/315/ΕΟΚ της Επιτροπής (3), όπως τροποποιήθηκε από την απόφαση 88/385/ΕΟΚ (4), ελήφθησαν υγειονομικά μέτρα προστασίας όσον αφορά ορισμένες περιοχές της Βουλγαρίας-
ότι οι αρμόδιες κτηνιατρικές αρχές της Βουλγαρίας διαπίστωσαν την εμφάνιση αφθώδους πυρετού στην περιοχή του Γιαμπόλ (Jambol)-
ότι η κτηνιατρική αποστολή της Κοινότητας στη Βουλγαρία διαπίστωσε ότι οι αρμόδιες βουλγαρικές αρχές έχουν λάβει ορισμένα υγειονομικά μέτρα αλλά δεν είναι ακόμη γνωστή η προέλευση της εστίας της ασθένειας-
ότι διαπιστώθηκε ότι έχουν διενεργηθεί επείγοντες εμβολιασμοί εναντίον του αφθώδους πυρετού γύρω από την εστία της ασθένειας στις περιοχές Γιαμπόλ και Μπούρκας- ότι διαπιστώθηκε επίσης ότι έχει διενεργηθεί ο συνήθης ετήσιος εμβολιασμός κατά του αφθώδους πυρετού-
ότι η κατάσταση αυτή είναι δυνατόν να αποτελέσει σοβαρό κίνδυνο για την υγεία των ζώων στην Κοινότητα- ότι δικαιολογείται συνεπώς να ανασταλλούν οι εισαγωγές ορισμένων ζωντανών ζώων και ζωικών προϊόντων προελεύσεως Βουλγαρίας με εξαίρεση τα προϊόντα με βάση το κρέας που έχουν υποστεί πλήρη θερμική επεξεργασία αναμένοντας ότι θα διευκρινιστεί η κατάσταση και θα καταστεί δυνατός ο ακριβέστερος καθορισμός περιοχών-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα κράτη μέλη δεν επιτρέπουν την εισαγωγή προελεύσεως Βουλγαρίας ζώων του είδους των βοοειδών, προβατοειδών, αιγοειδών και χοιροειδών, νωπών κρεάτων και προϊόντων με βάση το κρέας των προαναφερθέντων ειδών εκτός των προϊόντων με βάση το κρέας που έχουν υποστεί θερμική επεξεργασία που πραγματοποιείται εντός ερμητικώς κλεισμένων δοχείων, με τιμή F0 ίση ή ανώτερη του 3,00 ή θερμική επεξεργασία υπό τον όρο ότι η εσωτερική θερμοκρασία ανέρχεται σε 80o C.
Άρθρο 2
Η απόφαση 81/315/ΕΟΚ της Επιτροπής καταργείται.
Άρθρο 3
Η παρούσα απόφαση θα αναθεωρηθεί πριν από την 1η Ιανουαρίου 1992 το αργότερο.
Άρθρο 4
Η παρούσα απόφαση απευθύνεται στα κράτη μέλη. Βρυξέλλες, 16 Οκτωβρίου 1991.

Labels: 3
17
18
6